Et rækkehus er brændt ned, imens et andet har skader efter en kraftig brand i Aalborg. Beboeren i det udbrændte hus vil blive sigtet for manglende forsigtighed.

Fredag rykkede Nordjyllands Beredskab ud til en brand i et rækkehuskvarter i Hasseris. Seks mand i to biler viste sig at være for lidt mandskab, så derfor endte indsatsen med seks biler og 14 mand. Det oplyser indsatsleder fra Nordjyllands Beredskab Jakob Schmidt. En brand var opstået i et dobbelt rækkehus og bredte sig kraftigt i loftsrummet. De mange mænd kæmpede for, at branden ikke skulle sprede sig som følge af vinden. Voldsom brand startede med bål i haven Beboeren i det nedbrændte hus på Neshøj havde afbrændt papir i sin have, hvilket er årsagen til den voldsomme brand. Ifølge vagtchef hos Nordjyllands Politi Jesper Sørensen vil beboeren blive sigtet efter beredskabsloven for ikke at have udvist forsigtighed. Indbo reddet ud Efter en timelang indsat er det ene af rækkehusene brændt ned, så kun murene står tilbage. Det andet lykkedes man med at redde uden værre følger end skader fra sod, røg og vand. En del af indsatsen gik desuden ud på at redde værdier og indbo fra det hus, som altså ikke brændte. Fredag eftermiddag er efterslukningen i gang, halvdelen af styrken er sendt hjem og Nordjyllands Beredskab regner med at være færdige på stedet inden længe.